送邢道州趙邵州歸湖南
作者：呂本中
朝代：宋

paragraphs: 相逢不得款，奈此别離何。
長塗已新秋，從此風雨多。
欣然出殘暑，如鳥離網羅。
我獨此淹留，衰病日婆娑。
跂足望二子，洞庭秋始波。
道州通家舊，口辯如懸河。
邵州我表弟，玉也保不磨。
無由得相就，相近日經過。
黄塵翻馬足，未暇眄庭柯。
何時寄書來，與我消睡魔。
天涼不飲酒，爲子一高歌。